Els infantils del Club Waterpolo Burjassot s’alcen amb la primera victòria de la temporada
2025-07-24

El Club Waterpolo Burjassot ha viscut un nou i intens cap de setmana esportiu en el qual els xavals que componen l’equip infantil, entrenats per Ana Cortés, s’han alçat amb la primera de les victòries de la temporada, en un ajustat marcador de 5 a 4 davant el CW Elx.

El punt decisiu del partit, que es va jugar en la Piscina Coberta de Burjassot, va ser marcat a escassos minuts del final per Alfonso Ortuño, per a alegria no solament dels seus companys sinó també dels seus familiars que estaven en la graderia animant l’equip. Per al CW Burjassot, “la labor incansable dels pares i de tot el club perquè l’escola continue creixent cada any” és fonamental i impagable.

Les xiques del femení no van tenir la mateixa sort que l’equip infantil, ja que el dissabte van caure derrotades per 18 gols a 4 contra el CW Elx, “la sanció d’Ana Cortés, una de les màximes golejadores de la lliga en el partit disputat a Petrer es va fer efectiva dissabte passat, dificultant així el ritme del partit”, tal com han assenyalat fonts del club que han destacat també “la força i joc en equip” com a “consignes de les jugadores que van demostrar, una vegada més, que saben plantar-li cara a les adversitats”.

A més dels partits disputats aquesta setmana, tres jugadors del club, Eloy Carbonell, infantil de primer any, María Alberola i Carlos Ricart, protagonistes de la fotografia que acompanya aquesta informació, van participar en les jornades de tecnificació de waterpolo de la Comunitat Valenciana en categories infantil i cadet.

Des del club destaquen la il·lusió dels tres jugadors i l’orgull de l’entitat per la seua participació en les jornades.